Eugenius episcopus, servus servorum Dei, dilectis filiis Geraldo, Molismensi abbati, ejusque fratribus tam presentibus quam futuris, regularem vitam professis in perpetuum. Sicut injusta poscentibus nullus est tribuendus assensus, sic legitima desiderantium non est differenda peticio, quatinus et devotionis sinceritas laudabiliter enitescat et utilitas postulata vires indubitanter assumat. Eapropter, dilecti in Domino filii, vestris justis postulationibus placido occurrentes assensu, donationem Milonis, comitis Barri, Molismensi æcclesiæ de Juliaco factam, et Josceranni felicis memorie, Lingonensis episcopi, canonico munimine roboratam, vobis vestrisque successoribus inconvulso jure concedimus obtinendam et presentis scripti suffragio roboramus; statuentes ut ipsa Juliacensis et quæ, Deo favente, jam ex ea processerunt sanctimonialium æcclesiæ quas propriis congruum duximus exprimendas vocabulis: in episcopatu Linguonensi (sic), ecclesia Ose; in episcopatu Catalaunensi, æcclesia Vivifontis et ecclesia One; vel si quæ futuræ sunt Juliaci propagines arbitrio et ordinatione abbatis Molismi regulariter disposite ad laudem et gloriam Dei, sub ditione Molismensis æcclesiæ jugiter perseverent. Quia vero predicte sanctemoniales, secundum Juliacensis instituti propositum, perpetua signate clausura, ad secularia non declinant negotia, de monachis Molismensibus habebunt sibi spiritualium et temporalium bonorum provisores et ministros pro suorum oportunitate locorum electos, tamen et probatos, abbatis sui fratrumque suorum sano et provido consilio, et ad eorumdem euntes et redeuntes imperium. Predictarum igitur æcclesiarum paci et utilitati providentes, apostolica auctoritate precipimus ut Molismensis æcclesia prefatis monialium æcclesiis potius dominetur officio paterne providentie et consolationis quam supercilio noxie dominationis, quatinus monachi Molismenses et sepe jam dicte moniales, quasi membra e diverso venientia et amore fraternitatis ordinata, sub abbate suo, tanquam sub uno capite, unum sanctitatis corpus efficiant in Domino. Si qua igitur in futurum æcclesiastica, secularisve persona hujus nostre constitutionis paginam sciens, contra eam temere venire temptaverit........... nisi reatum suum congrua satisfactione correxerit, potestatis......... dignitate careat, reamque se divino judicio.......... a sacratissimo corpore ac sanguine dei et domini nostri Jhesu-Christi aliena fiat, atque in extremo examine districte ultioni.......... eisdem locis sua jura servantibus sit pax Domini nostri Jhesu-Christi, quatinus et hic fructum bone actionis percipiant et apud districtum judicem premia æternæ pacis inveniant. Amen, amen, amen. Ego EUGENIUS, catholice ecclesie episcopus, subscripsi. (Bene valete.) Ego ALBERICUS, Hostiensis episcopus, S.; Ego IMARUS, Tusculanensis episcopus, S.; Ego GREGORIUS, presbyter cardinalis tituli Kalisti, S.; Ego UMBALDUS, presbyter cardinalis tituli sanctorum Johannis et Pauli, S.; Ego NICHOLAUS, presbyter cardinalis tituli Sancti-Cyriaci, S.; Ego UMBALDUS, presbyter cardinalis tituli Sancte-Crucis in Jherusalem, S.; Ego VILLANUS, presbyter cardin. tituli Sancti-Stephani in Celio monte, S.; Ego ODDO, diaconus cardinalis Sancti-Georgii ad Velum aureum, S.; Ego OCTAVIANUS, diaconus cardin. Sancti-Nicholai in Carcere Tulliano, S.; Ego GREGORIUS, diaconus cardinalis Sancti-Angeli, S.; Ego JACINTUS, diaconus cardinalis Sancte-Marie in Cosmydyn, S. Datum Viterbii, per manum Roberti S. R. E. presbyteri cardinalis et cancellarii, XIIII kalendas decembris; indictione IX; Incarnationis Dominice anno Mº Cº XLVº; pontificatus vero domini Eugenii tercii pape, anno primo.